CELEX: 32020D0388
Language: sk
Date: 2020-03-06 00:00:00
Title: Vykonávacie rozhodnutie Komisie (EÚ) 2020/388 zo 6. marca 2020, ktorým sa stanovujú pravidlá uplatňovania smernice Rady 90/428/EHS, pokiaľ ide o výnimky z pravidiel týkajúcich sa jazdeckých súťaží, a ktorým sa mení rozhodnutie Komisie 2009/712/ES, pokiaľ ide o odkazy na zootechnické právne predpisy [oznámené pod číslom C(2020) 1269] (Text s významom pre EHP)

10.3.2020   
               
               
                  SK
               
               
                  Úradný vestník Európskej únie
               
               
                  L 73/19
               
            
         VYKONÁVACIE ROZHODNUTIE KOMISIE (EÚ) 2020/388
         zo 6. marca 2020,
         ktorým sa stanovujú pravidlá uplatňovania smernice Rady 90/428/EHS, pokiaľ ide o výnimky z pravidiel týkajúcich sa jazdeckých súťaží, a ktorým sa mení rozhodnutie Komisie 2009/712/ES, pokiaľ ide o odkazy na zootechnické právne predpisy
         
            
               [oznámené pod číslom C(2020) 1269]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 90/428/EHS z 26. júna 1990 o obchode so zvieratami čeľade koňovitých equidae určených na pretekanie a stanovenie podmienok na účasť na pretekoch (1), a najmä na jej článok 4 ods. 3,
         keďže:
         
                     (1)
                  
                  
                     V článku 3 smernice 90/428/EHS sa stanovuje, že pravidlá pretekov nesmú rozlišovať medzi koňovitými, ktoré sú registrované alebo majú pôvod v členských štátoch, v ktorých sa konajú preteky, a koňovitými, ktoré sú registrované alebo majú pôvod v iných členských štátoch.
                  
               
                     (2)
                  
                  
                     V článku 4 ods. 2 smernice 90/428/EHS sa stanovujú dve výnimky z povinností nediskriminácie stanovených v článku 3 uvedenej smernice. Prvá výnimka sa vzťahuje na určité druhy pretekov a podujatí, druhá umožňuje členským štátom rezervovať si isté percento z peňažných cien a ziskov, ktorý plynú z pretekov, na ochranu, rozvoj a skvalitnenie plemenitby. Ak má členský štát v úmysle uplatniť prvú výnimku, musí o svojom úmysle a dôvodoch využitia tejto výnimky vopred informovať ostatné členské štáty a verejnosť. Ak má členský štát v úmysle uplatniť druhú výnimku, musí ostatným členským štátom a verejnosti oznámiť kritériá na rozdelenie uvedených prostriedkov.
                  
               
                     (3)
                  
                  
                     Rozhodnutie Komisie 2009/712/ES (2) obsahuje vzorové formuláre na poskytovanie informácií, ktoré sa vyžadujú na uplatnenie výnimiek stanovených v článku 4 ods. 2 smernice 90/428/EHS. Toto rozhodnutie sa od 21. apríla 2021 zrušuje delegovaným nariadením Komisie (EÚ) 2019/2035 (3). Prax ukázala, že informácie poskytované členskými štátmi sú často zastarané a v mnohých prípadoch bránia jazykové obmedzenia orgánom a verejnosti v iných členských štátoch v prístupe k ich obsahu. Nedostatočná transparentnosť pri uplatňovaní výnimiek vedie k sťažnostiam dotknutých jednotlivcov a celých segmentov jazdeckej komunity. S cieľom zabezpečiť, aby členské štáty a verejnosť boli správne a včas informované o uplatňovaní výnimiek stanovených v článku 4 ods. 2 smernice 90/428/EHS, treba poskytnúť revidované vzory internetových informačných stránok a žiadať, aby členské štáty v minimálnych intervaloch aktualizovali informácie poskytované podľa článku 4 ods. 2 smernice 90/428/EHS.
                  
               
                     (4)
                  
                  
                     V záujme jasnosti, právnej istoty a zjednodušenia je potrebné vypustiť vzory internetových informačných stránok, ktoré sú stanovené v kapitole 2 oddieloch II a III prílohy II k rozhodnutiu 2009/712/ES.
                  
               
                     (5)
                  
                  
                     V kapitole 2 prílohy I k rozhodnutiu 2009/712/ES sa uvádzajú smernice Rady 77/504/EHS (4) (nahradená smernicou Rady 2009/157/ES (5)), 88/661/EHS (6), 89/361/EHS (7) a 90/427/EHS (8), ako aj smernica 90/428/EHS. Smernice 2009/157/ES, 88/661/EHS, 89/361/EHS a 90/427/EHS boli 1. novembra 2018 zrušené nariadením Európskeho parlamentu a Rady (EÚ) 2016/1012 (9). V záujme jasnosti, právnej istoty a zjednodušenia by sa odkazy na tieto smernice mali vypustiť. Keďže týmto rozhodnutím sa stanovujú nové vzory pre internetové informačné stránky týkajúce sa uplatňovania výnimiek stanovených v článku 4 ods. 2 rozhodnutia 2009/712/ES, odkaz na smernicu 90/428/EHS by sa mal takisto vypustiť. Kapitola 2 prílohy I by sa preto mala vypustiť.
                  
               
                     (6)
                  
                  
                     V nariadení (EÚ) 2016/1012 sa stanovuje, že členské štáty majú vypracovať a priebežne aktualizovať zoznam chovateľských organizácií a chovateľských podnikov, ktoré ich príslušné orgány uznali v súlade s článkom 4 ods. 3 uvedeného nariadenia a ktoré vykonávajú aspoň jeden šľachtiteľský program schválený v súlade s článkom 8 ods. 3 uvedeného nariadenia. Okrem toho sa v nariadení (EÚ) 2016/1012 stanovuje, že členské štáty majú uvedený zoznam sprístupniť verejnosti.
                  
               
                     (7)
                  
                  
                     Vo vykonávacom nariadení Komisie (EÚ) 2017/716 (10) sa stanovujú vzorové formuláre na predkladanie informácií, ktoré sa majú zahrnúť do zoznamov uznaných chovateľských organizácií a chovateľských podnikov podľa článku 7 nariadenia (EÚ) 2016/1012. Keďže vykonávacie nariadenie (EÚ) 2017/716 sa uplatňuje od 1. novembra 2018, majú sa vzorové formuláre stanovené v uvedenom nariadení používať namiesto vzorových formulárov stanovených v kapitole 2 oddiele I prílohy II k rozhodnutiu 2009/712/ES.
                  
               
                     (8)
                  
                  
                     Kapitola 2 prílohy II k rozhodnutiu 2009/712/ES by sa mala vypustiť, keďže vzory stanovené v jej oddieloch I, II a III sa nahrádzajú vzorovými formulármi stanovenými vo vykonávacom nariadení (EÚ) 2017/716 a v tomto rozhodnutí.
                  
               
                     (9)
                  
                  
                     V názve rozhodnutia 2009/712/ES sa odkazuje na zootechnické právne predpisy a v jeho článku 1 ods. 1 písm. b) sa odkazuje na zariadenia v zootechnickej oblasti. Keďže tieto odkazy sú po nadobudnutí účinnosti nariadení (EÚ) 2016/1012 a 2017/716 zastarané, slová „a zootechnickými“ v názve rozhodnutia 2009/712/ES a slová „v zootechnickej“ v jeho článku 1 ods. 1 písm. b) by sa mali vypustiť.
                  
               
                     (10)
                  
                  
                     Rozhodnutie 2009/712/ES by sa preto malo zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho zootechnického výboru,
                  
               PRIJALA TOTO ROZHODNUTIE:
         
            Článok 1
            
               1.   Najneskôr do 1. apríla 2020 členské štáty vytvoria internetové informačné stránky s cieľom elektronicky informovať ostatné členské štáty a verejnosť:
               
                           a)
                        
                        
                           o svojom úmysle využiť výnimku stanovenú v článku 4 ods. 2 prvej zarážke smernice 90/428/EHS a o jej dôvodoch;
                        
                     
                           b)
                        
                        
                           o kritériách rozdelenia finančných prostriedkov uvedených v článku 4 ods. 2 druhej zarážke smernice 90/428/EHS.
                        
                     
            
               2.   Internetové informačné stránky uvedené v odseku 1 sa vytvoria v súlade so vzormi stanovenými v prílohách I a II a s pokynmi uvedenými v prílohe III.
            
            
               3.   Členské štáty oznámia Komisii internetovú adresu svojich internetových informačných stránok.
            
            
               4.   Členské štáty zabezpečia, aby sa informácie uvedené v odseku 1 písm. a) a b) aktualizovali:
               
                           a)
                        
                        
                           aspoň raz za rok, a to do 31. decembra, v prípade jazdeckých súťaží a podujatí, na ktoré sa vzťahuje výnimka stanovená v článku 4 ods. 2 prvej zarážke smernice 90/428/EHS a ktoré sa majú organizovať v nasledujúcom roku;
                        
                     
                           b)
                        
                        
                           pri každej zmene kritérií rozdelenia finančných prostriedkov uvedených v článku 4 ods. 2 druhej zarážke smernice 90/428/EHS.
                        
                     
         
         
            Článok 2
            S účinnosťou od 1. apríla 2020 sa rozhodnutie 2009/712/ES mení takto:
            
                        1.
                     
                     
                        v názve uvedeného aktu sa vypúšťajú slová „a zootechnickými“;
                     
                  
                        2.
                     
                     
                        v článku 1 ods. 1 sa vypúšťa písmeno b);
                     
                  
                        3.
                     
                     
                        v prílohe I sa vypúšťa kapitola 2;
                     
                  
                        4.
                     
                     
                        v prílohe II sa vypúšťa kapitola 2.
                     
                  
         
            Článok 3
            Toto rozhodnutie je určené členským štátom.
         
         
            V Bruseli 6. marca 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 224, 18.8.1990, s. 60.
         
            (2)  Rozhodnutie Komisie 2009/712/ES z 18. septembra 2009, ktorým sa implementuje smernica Rady 2008/73/ES, pokiaľ ide o internetové informačné stránky obsahujúce zoznamy zariadení a laboratórií schválených členskými štátmi v súlade s veterinárnymi a zootechnickými právnymi predpismi Spoločenstva (Ú. v. EÚ L 247, 19.9.2009, s. 13).
         
            (3)  Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec (Ú. v. EÚ L 314, 5.12.2019, s. 115).
         
            (4)  Smernica Rady 77/504/EHS z 25. júla 1977 o čistokrvných plemenných zvieratách hovädzieho dobytka (Ú. v. ES L 206, 12.8.1977, s. 8).
         
            (5)  Smernica Rady 2009/157/ES z 30. novembra 2009 o čistokrvných plemenných zvieratách hovädzieho dobytka (Ú. v. EÚ L 323, 10.12.2009, s. 1).
         
            (6)  Smernica Rady 88/661/EHS z 19. decembra 1988 o zootechnických normách pre plemenné prasatá (Ú. v. ES L 382, 31.12.1988, s. 36).
         
            (7)  Smernica Rady 89/361/EHS z 30. mája 1989 týkajúca sa čistokrvných chovných oviec a kôz (Ú. v. ES L 153, 6.6.1989, s. 30).
         
            (8)  Smernica Rady 90/427/EHS z 26. júna 1990 o zootechnických a genealogických podmienkach platiacich pre obchod s equidae v rámci Spoločenstva (Ú. v. ES L 224, 18.8.1990, s. 55).
         
            (9)  Nariadenie Európskeho parlamentu a Rady (EÚ) 2016/1012 z 8. júna 2016 o zootechnických a genealogických podmienkach na plemenitbu čistokrvných plemenných zvierat, hybridných plemenných ošípaných a ich zárodočných produktov a na obchodovanie s nimi a ich vstup do Únie a ktorým sa mení nariadenie (EÚ) č. 652/2014, smernice Rady 89/608/EHS a 90/425/EHS a zrušujú určité akty v oblasti plemenitby zvierat („nariadenie o plemenitbe zvierat“) (Ú. v. EÚ L 171, 29.6.2016, s. 66).
         
            (10)  Vykonávacie nariadenie Komisie (EÚ) 2017/716 z 10. apríla 2017, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/1012, pokiaľ ide o vzorové formuláre určené na informácie, ktoré sa majú zahrnúť do zoznamov uznaných chovateľských organizácií a chovateľských podnikov (Ú. v. EÚ L 109, 26.4.2017, s. 1).
      
      
         
            PRÍLOHA I
            Jazdecké súťaže a podujatia, na ktoré sa vzťahuje výnimka zo zásady nediskriminácie stanovenej v článku 3 smernice 90/428/EHS
            
                        Členský štát/
                        Úradný jazyk
                     
                     
                        
                           (vložte názov členského štátu)
                        
                     
                     
                        Rok/
                        Úradný jazyk
                     
                     
                        
                           (vložte rrrr, v ktorom sa bude konať jazdecká súťaž/podujatie)
                        
                     
                  
                        Jazdecká súťaž alebo podujatie/Úradný jazyk
                     
                     
                        Počet pretekov/podujatí, na ktoré sa vzťahuje výnimka podľa článku 4 ods. 2 prvej zarážky smernice Rady 90/428/EHS/Úradný jazyk
                     
                     
                        Odôvodnenie/Úradný jazyk
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
      
      
         
            PRÍLOHA II
            Kritériá rozdelenia finančných prostriedkov na ochranu, rozvoj a skvalitnenie plemenitby
            
                        Členský štát/
                        Úradný jazyk
                     
                     
                        
                           (vložte názov členského štátu)
                        
                     
                     
                        Verzia/
                        Úradný jazyk
                     
                     
                        
                           (vložte dd.mm.rrrr)
                        
                     
                  
                        Druh jazdeckej súťaže alebo podujatia/Úradný jazyk
                     
                     
                        Kritériá stanovené na rozdelenie finančných prostriedkov na ochranu, rozvoj a skvalitnenie plemenitby (článok 4 ods. 2 druhá zarážka smernice 90/428/EHS)/Úradný jazyk
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
      
      
         
            PRÍLOHA III
            
               1.   
               
                  V záhlaví každej internetovej informačnej stránky sa uvádza názov členského štátu a buď príslušný rok v prípade jazdeckých súťaží uvedených v prílohe I, alebo príslušná verzia vo formáte dd.mm.rrrr v prípade zoznamu kritérií stanoveného v prílohe II.
               
            
            
               2.   
               
                  Záhlavie každej internetovej informačnej stránky sa uvádza v anglickom jazyku a v úradnom(-ých) jazyku(-och) členského štátu.
               
            
            
               3.   
               
                  Informácie sa poskytujú, pokiaľ je to možné, v logickom poradí.